**ЗАПРАШАЕМ НА ВЯЧОРКІ**

**1 вучань**. Добры дзень, даражэнькія гаспадары! Весялосці Вам і радасці!

**Вядучы**. Мір вашаму дому. Быць пірагу ядому!

**2 вучань.** Даўно да вас збіраліся, ды ледзь-ледзь сабраліся.

**3 вучань**. Палотны пабялілі, уборы пашылі, квасу наварылі – усё парабілі. І ў дарогу.

**1 вучань.** Пакуль ехалі – кола зламалася, вось згубілася, мы ў яму ўваліліся, а ў яме – мядзведзь. Ледзь-ледзь адбіліся. Ды вось сюды з’явіліся. Ці паверылі вы нашым байкам?

**Вядучы**. Чалом вам б’ём, у ножкі кланяемся. А ці знойдзецца для нас месцейка цёпленькае ў вас? Ды добрае слоўца? Бо нас вунь колькі прываліла.

**2 вучань.** А мы да вас прыехалі не з пустымі рукамі. Прыміце наш падарунак, адведайце наш пачастунак.

Госці падаюць каравай на ручніку.

**Гаспадар.** За нашым сталом бачыць вас мы заўжды рады! Калі ласка, за стол даражэнькія!

**Гаспадыня.** Праходзьце, шаноўныя госцейкі. Чакалі вас, ледзь дачакаліся.

Госці садзяцца за стол.

**Гаспадар.** На роднай Магілёўшчыне п’юць гарбату з травамі духмянымі. Самі п’юць ды гасцей частуюць.

**Гаспадыня.** А з чым вы будзеце піць гарбату: з лыжачкай ці з цукрам?

**Вядучы**. Не сумуем мы за чаем, па тры кубкі выпіваем і між справай размаўляем.

**Гаспадыня.** Перад вамі заварнічкі. Просім пацешыцца смачнай гарбатай.Налівайце і пейце сабе на здароўе.А калі вы яшчэ правільна назавяце травачку-заправачку, то і падарунак атрымаеце.

**Вядучы**. Гарбата з чабору, мяты, ліпавага цвету, бруснічніку.

Гаспадыня частуе за правільны адказ.

**Гаспадар.** Піце на здароўе. Гарбата - напой не хмяльны, можна выпіць кубачак і другі.

**3 вучань**. Сёння, ідучы да вас, я загадкі вам прыпас. Згодныя, папіваючы гарбату, адказаць на мае пытанні.

* Вось вам быль-небыліца: у пяці чалавек адна паясніца. (Рука і пяць пальцаў)
* У кутку барада на кійку (Мятла)
* А гэта што? Гарбаты бес на дзеда ўзлез. (Кажух)
* Ходзіць па двары, на нагах – купцюры, белае каменне нясе? (Курыца)

**Вядучы**. А я таксама жадаю вам загадаць загадкі.

* Не агонь, а пячэцца? (Крапіва)
* Паміж гуркамі, буракамі – каза з зяленымі рагамі. (Цыбуля)
* Ляжыць калода сярод балота, не гніе і не сохне. (Язык)

Гаспадыня частуе за правільны адказ.

**Гаспадыня.**

Чаму ж мне не пець,

Чаму ж не гудзець,

Парсючок пад лаўкаю

Бульбачку грызець.

**Гаспадар.**

Чаму ж мне не пець,

Чаму ж не гудзець,

Калі ў маёй хатачцы

Парадак ідзець.

**Вядучы**. А давайце, мае дарагія заспяваем песню. Ці ведаеце вы песню “Сівы конь”?

Ой сівы конь бяжыць
У яго бяла грыва
Ой спадабалася
Ой спадабалася
Мне тая дзяўчына

Не так та дзяўчына
Як яе лічанька
Ой падай дзяўчына
Ой падай дзяўчына
На каня ручаньку

Рукі не падала
Тры словы сказала
Няхай бы я жыла
Няхай бы я жыла
Кахання не знала

А тое каханне
З вечара да рання
Як сонейка ўзыйдзе
Як сонейка ўзыйдзе
Каханне адыйдзе

**1 вучань.** Нейкая сумная песня, а ці ведаеце вы што-небудзь весялейшае?

**Вядучы**. Ведаем і весялейшае. Песня называецца “Белы конь”

Быў у мяне белы конь,

Белая каняга.

І паехаў я ў сяло,

Дзе адны дзяўчаты.

ПРЫПЕЎ

А я ўсё дзіўлюся,

Дзе мая Маруся,

А я ўсё дзіўлюся,

Дзе ж ты мая Маруся.

Як прыехаў у сяло,

Там старая хата.

Стара баба, стары дзед

І дзеўка гарбата.

ПРЫПЕЎ

Падазвалі да стала,

Запрасілі сесці,

Нямытую барабулю

Загадалі есці.

ПРЫПЕЎ

А я тую барабулю,

Па стале качаю.

На прыпечку варэнікі,

Я на іх маргаю.

ПРЫПЕЎ

Патушылі каганец,

Палажылі спаці,

Я за тыя варэнікі

І з хаты ўцякаці.

ПРЫПЕЎ

Дагнаў мяне стары дзед

Аж ля пералаза,

Агрэў мяне качаргой

Аж чатыры раза.

ПРЫПЕЎ

**Гаспадыня.** Ой, наспяваліся ад душы.А што гэты ў вас за скрыня? Можна паглядзець?

**Вядучы**. Паглядзіце, калі ласка.

**Гаспадыня.** Паглядзіце, што гэтыя дзівакі сюды прыцягнулі.

**Вядучы**. У добрых гаспадароў усё павінна быць. А цяпер, мае даражэнькія прачытаю вам некалькі ўрыўкаў з маёй любімай кнігі. А вы ў гэтых вершах павінны адшукаць словы, што знікаюць з сучаснай мовы.

**Гаспадыня.** А навошта тады гэта?

**Вядучы**. А вось нашто: будзем выбіраць тыя рэчы, пра якія пойдзе гаворка. Цікава?

**Усе:** Цікава, цікава!

**Вядучы**.

Стаяў асобна ў місцы скорам,

Сяго-таго для верашчакі.

Хоць невялікія прысмакі –

Цыбуля, перчык, ліст бабкоў

Ды сальца некалькі брускоў.

**2 вучань.** Ну, што тут незразумела?Прысмакі, як прысмакі.

**Вядучы**. Калі ласка! Па-першае, чые гэта вершы? І па-другое, пашукайце сярод гэтых рэчаў ліст бабкоў.

**3 вучань**. Быў зачытаны ўрывак з паэмы Я. Коласа “Новая зямля”. Ліст бабкоў – лаўровы ліст.

**Вядучы**. Добра. І яшчэ ўрывак паслухайце, апошні.

Апроч таго, тут абжыліся,

На ногі трохі падняліся;

Яшчэ б гадочак пражыць ціха,

Але найгоршае тут ліха –

Збірай зноў цапстрыкі, трасіся,

Па каранях з дабром, зямлёю,

У самы бездараж вясною.

Што гэта за цапстрыкі?

**1 вучань.** А гэта ж розныя дробныя рэчы.

**2 вучань.** Сапраўды, многія звычаі намі забытыя. Трэба берагчы старую непаўторнасць, якая ў першую чаргу – у роднай мове.

**Вядучы**. А я хачу сказаць пра аўтара гэтых вершаў. Гэта цуд, а не вершы. Творы Я. Коласа жывуць і будуць жыць вякі, бо ў іх – крыніца мудрасці, духоўнае багацце нашага народа.

**3 вучань**. Давайце пагутарым пра нашы байкі ды і раскажам якую.

**Вядучы**. Я ведаю цудоўную байку К. Крапівы “Дыпламаваны баран”

Ў адным сяле (не важна — дзе)
Хадзіў Баран у чарадзе.
Разумных бараноў наогул жа нямнога,
А гэты дык дурней дурнога —
Не пазнае сваіх варот:
Відаць, што галава слабая.
А лоб дык вось наадварот —
Такога не страчаў ніколі лба я:
Калі няма разумніка другога,
Пабіцца каб удвух,
Дык ён разгоніцца ды ў сцену — бух!
У іншага дык выскачыў бы й дух,
А ён — нічога.
I вось за дурасць гэту
Яго вучоным раз празвалі нейк насмех,
А каб двара не перабег,
На шыю прывязалі мету.
— Вось,— кажуць,— і дыплом табе.
Што гэта за «дыплом», Баран — ні «мя», ні «бэ»,
Аднак жа перад Кошкаю пачаў ён ганарыцца:
— А што ж ты думала, сястрыца!
Хіба мне пахваліцца няма чым?
Дыплом я заслужыў, здаецца ж, галавою,
I не раўнуйся ты са мною.
— Аб гэтым лепей памаўчы,—
Сказала яму Кошка.—
Каб ты быў разумнейшы трошка
Ды розумам раскінуць мог авечым,
То ўбачыў бы, што ганарыцца нечым,
Бо заслужыў ты свой дыплом
Не галавой, а лбом.

Другі баран — ні «бэ», ні «мя»,
А любіць гучнае імя.

**3 вучань**. А я магу расказаць цудоўны верш беларускага песняра Максіма Багдановіча “Зімой”

Здароў, марозны, звонкі вечар!
Здароў, скрыпучы, мяккі снег!
Мяцель не вее, сціхнуў вецер,
I волен лёгкіх санак бег.

Як мары, белыя бярозы
Пад сінявой начной стаяць,
У небе зоркі ад марозу
Пахаладзеўшыя дрыжаць.

Вільготны месяц стуль на поле
Празрысты, светлы стоўп спусціў
I рызай срэбнаю раздолле
Снягоў сінеючых пакрыў.

Ўзрывайце ж іх санямі, коні!
Звіні, вясёлых бомаў медзь!
Вакол лятуць бары і гоні,
Ў грудзях пачала кроў кіпець.

**1 вучань.** Ой, штосьці засядзеліся мы. Давайце паскачам ды павесялімся. Тут увесь наш спрыт спатрэбіцца.

**Вядучы**. Ой, вясёлае свята і гасцей тут багата. Бачу які ў нас вясёлы народ, дык, калі ласка, хутчэй у карагод.

Усе сталі ў круг.

**Вядучы**.

У крузе нам не размінуцца,

Танец каруселіцца.

Стары танцы не здаюцца,

Самасеем сеюцца.

**Гаспадар.**

Скачыце, танцуйце,

Чаравікоў не шкадуйце!

**2 вучань.**

Ну што ж, сёння ў нас былі і песні, і гутаркі, і танцы, і загадкі, і вершы. Усё наша – блізкае, роднае, непаўторнае. Наша спадчына.

**Вядучы**. Якая засталася ад дзядоў і прадзедаў. І мы павінны зберагчы і захаваць нашы песні, танцы, загадкі, байкі. Зберагчы і перадаць у спадчыну дзецям, унукам і праўнукам.

**3 вучань**. Хочацца прыгадаць яшчэ і нашы святы, якія з’яўляюцца сапраўдным скарбам. І пакуль мы іх памятаем – мы жывём.

**Вядучы**. А ў мяне прапанова: давайце адсвяткуем Масленіцу так, як гэта рабілі нашы продкі.

Адчуваеце водар бліноў у паветры? Гэта Масленіца ідзе. З песнямі, танцамі ля вогнішча, гучнымі званочкамі на конях, спальваннем пудзіла, сырам, маслам і, вядома ж, блінамі. Існуе такое павер'е: колькі бліноў з'ясі ў апошні тыдзень перад Вялікім постам, столькі шчаслівых дзён будзе ў гэтым годзе.
 Цікава ўжо тое, што святкаванне Масленіцы было падзелена па днях, і ў кожнага з іх ёсць свая адметнасць. У панядзелак, які атрымаў назву "сустрэча", ішлі ў госці адзін да аднаго сваты. У гэты ж дзень рабілі пудзіла, з якім пасля хадзілі па вёсцы. У аўторак — "зайгрыш" — адбываліся агледзіны нявест. У сераду — "лакамку" — зяць прыходзіў на бліны да цешчы. У чацвер — "разгул" — пачыналася шырокае святкаванне Масленіцы з гульнямі, танцамі, вогнішчамі. У пятніцу — "цешчын вечар" — цешча ішла на бліны да зяця. У суботу — "залоўчыны вячоркі" — маладыя нявесткі запрашалі ў госці заловак і іншых родных мужа. У апошні дзень тыдня — "даравальную нядзелю", або "провады" — людзі прасілі прабачэння адзін у аднаго, распальвалі масленічнае вогнішча і развітваліся з Масленіцай.

**1 вучань.** А давайце праспяваем частушкі.

Шыла любаму кашулю,
Ды не разлічыла:
Там, дзе мусіў быць каўнер –
Рукавы прышыла.

**2 вучань.**

Хоць вяжы мяне, матуля,
Ўсё адно збягу на гулі.
Хоць трымай на ланцугу –
З ланцугом тады збягу!

**3 вучань**.

На гулянку ўсе прыйшлі
Ды па лаўках селі.
Дзе ж ты, любая мая?
Пэўна, ваўкі з’елі!

**Вядучы**.

Зранку вуліцай хадзіла –
Усе дрэвы голыя.
Хлопцы нашы не асілкі,
Затое вясёлыя!

**Вядучы**. Госцейкі дарагія! Мы з вамі прыгадалі шмат цікавага і каштоўнага з народнага жыцця, і час праляцеў як на крылах.

**1 вучань.** Пара нам любенькія і гонар ведаць.

**Гаспадыня.** Шкада развітвацца, цудоўнае атрымалася сёння ў нашай хаце свята! Ну што ж, госцейкі, ці спадабалася вам у нас? Ці добра вас сустракалі? Ці смачна частавалі? Дык прыходзьце да нас часцей.

**Госці спяваюць**

Бывайце здаровы,

Жывіце багата.

І вас запрашаем

Да нашае хаты.

**Госці развітваюцца.**